1Zabur Nabi Daud, bak watée gobnyan pura-pura hana waraih pikeran dikeue Abimelekh, sampoe gobnyan jiuse dan laju geujak. 2Ulôn keuneuk meusyukoe ubak TUHAN tieb-tieb watée, dan hana piôh-piôh lôn pujoe Gobnyan. 3Ulôn keuneuk meubangga droe sabab buet TUHAN; seumoga ureuëng nyang teutindéeh ngon teuseupet jideungoe dan meugeumbira. 4Agong kheueh TUHAN meusajan deungon ulôn, jak meusajan-sajan ta peumulia nan Gobnyan. 5Ulôn meudoá ubak TUHAN, dan Gobnyan geujaweueb, dan geupeuleuh ulôn nibak banmandum teumakot. 6Ureuëng teuseupet ngon teutindéeh meuharab ubak Gobnyan dan meugeumbira, awaknyan hana alasan keujeuet keumalée. 7Ureuëng manglang jimeuhôi dan TUHAN geujaweueb, geupeubeubaih awaknyan nibak banmandum nyang teuseupet. 8Malaikat TUHAN geukawai ureuëng nyang taqwa, dan geupeubeubaih awaknyan nibak banmandum bahya. 9Rasa kheueh keudroe pakriban get jih TUHAN, mubahgia kheueh ureuëng nyang meulindong ubak Gobnyan. 10Horeumat kheueh TUHAN, hai kawöm umat Gobnyan, sabab ureuëng taqwa hana kureueng meusapeue pi. 11Singa-singa pih deuk sabab kureueng peunajoh; teuma ureuëng nyang seumah TUHAN hana kureueng sapeue pih. 12Deungoe kheueh, hai aneuëk-aneuëk banmandum, ulôn peurunoe gata pakriban cara teuhoreumat TUHAN. 13Peu kheueh na meuheuët mangat panyang umu dan tanékmat nyang gét-gét? 14Bék tapeuteubiet tutoe haba nyang jeuhet, dan bék tagalak keu tipée muslihat. 15Peujiôh kheueh nyang jeuhet, dan peubuet kheueh nyang jroh, useuha kheueh peudaméan deungon habéh sineuga. 16TUHAN teutab jingieng ateueh ureuëng saléeh, Gobnyan geudeungoe meunyoe awaknyan jikliek jilakée tulông. 17Teuma ureuëng nyang jipeubuet jeuhet geulawan lé Gobnyan, meunyoe awaknyan maté, bagaih that awaknyan geupeutuwoe. 18Meunyoe ureuëng saléeh nyang meuhôi, TUHAN geudeungoe, dan geupeuseulamat awaknyan nibak banmandum nyang salah. 19TUHAN tô that ubak ureuëng nyang peu-ubit até; Gobnyan geupeuseulamat ureuëng nyang ka patah seumangat. 20Lé that peundeuritaan ureuëng nyang jroh-jroh, teuma TUHAN geupeubeubaih awaknyan nibak banmandum nyan. 21Tuboh jih teutab geujaga lé TUHAN, nibak tuleueng jihnyan hana meusikrak pih nyang na geupeupatah. 22Ureuëng jeuhet teuma maté sabab buet jih nyang jeuhet, ureuëng nyang jibanci keu ureuëng saléeh teuma geuhuköm. 23TUHAN geupeuseulamat hamba-hamba Gobnyan; nyang meulindong nibak Gobnyan hana teuma geuhuköm.
Zabur 34